Diari Oficial de la Generalitat Valenciana


Sumari del DOGV 6432, del 05-01-2011 (2011/15)

ORDRE 21/2010, de 30 de desembre, de la Conselleria d'Indústria, Comerç i Innovació, per la qual es modifica l'Ordre 12/2010, de 26 de març, per la qual es convoquen ajudes en el marc del Programa de Suport a la Innovació de les Xicotetes i Mitjanes Empreses, InnoEmpresa, per a 2010, 2011 i 2012 (DOCV núm. 6238, d'1 d'abril de 2010).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6432

Data del DOGV
:   05-01-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/15


Data del document
:   30-12-2010

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 21/2010, de 30 de desembre, de la Conselleria d'Indústria, Comerç i Innovació, per la qual es modifica l'Ordre 12/2010, de 26 de març, per la qual es convoquen ajudes en el marc del Programa de Suport a la Innovació de les Xicotetes i Mitjanes Empreses, InnoEmpresa, per a 2010, 2011 i 2012 (DOCV núm. 6238, d'1 d'abril de 2010). [2011/15]  
PREÀMBUL  
El programa Innoempresa, pel qual s'establixen diferents línies d'ajuda per a finançament d'iniciatives d'innovació per part de xicotetes i mitjanes empreses i organismes intermedis de naturalesa pública o privada, va ser aprovat pel Reial Decret 1.579/2006, de 22 de desembre, per al període 2007-2013 i se sosté pressupostàriament en un cofinançament a càrrec dels pressupostos generals de l'Estat i dels pressupostos de les respectives comunitats autònomes, amb aportació de fons de la Unió Europea a través dels seus programes operatius per a Espanya i per a la Comunitat Valenciana; i en compartixen la gestió el Ministeri d'Indústria, Turisme i Comerç i les comunitats autònomes.  
A causa de les especials circumstàncies econòmiques del moment actual, el Projecte de Pressupostos Generals de l'Estat per a 2011 ha deixat de preveure dotació pressupostària específica per al Programa Innoempresa, per la qual cosa, atés que la duració del programa estava prevista per a tot el període 2007-2011, es produïx una situació d'incertesa perjudicial per a la presa de decisions d'inversió en innovació per part dels potencials beneficiaris.   
La Conselleria d'Indústria, Comerç i Innovació de la Generalitat, a fi de pal·liar en la mesura que siga possible l'impacte d'esta situació i aportar seguretat a les decisions d'inversió empresarial, ha considerat l'oportunitat de concentrar els recursos econòmics disponibles del Programa Innoempresa en l'exercici 2011 i destinar-los als projectes promoguts i realitzats per xicotetes i mitjanes empreses, tenint en compte que, en l'àmbit de la Generalitat i, en concret, de la mateixa Conselleria d'Indústria, Comerç i Innovació, hi ha altres línies d'ajuda específiques per a entitats sense ànim de lucre.   
Per tot això, després de la publicació de l'Ordre 12/2010, de 26 de març, per la qual es convoquen ajudes en el marc del Programa de Suport a la Innovació de les Xicotetes i Mitjanes Empreses, Innoempresa, per a 2010, 2011 i 2012 (DOCV núm. 6.238, d'1 d'abril de 2010) es fa necessària la modificació de l'esmentada norma en la forma que seguix a continuació.  
En virtut d'això anterior, i de conformitat amb el que s'ha disposat en l'article 28 de la Llei 5/1983, de 30 de desembre, del Consell, i en l'article 47.11 del Text Refós de la Llei d'Hisenda Pública de la Generalitat Valenciana,   
ORDENE  
Article 1   
Es modifica la convocatòria aprovada per l'Ordre 12/2010, de 26 de març, per la qual es convoquen ajudes en el marc del Programa de Suport a la Innovació de les Xicotetes i Mitjanes Empreses, Innoempresa, per a 2010, 2011 i 2012 (DOCV núm. 6.238, d'1 d'abril de 2010), en el sentit de deixar sense efecte la convocatòria per a l'exercici 2012. Així mateix, es deixen sense efecte per a l'exercici 2011 les següents actuacions incloses en l'annex I, Actuacions, de l'esmentada ordre:  
- Actuacions 1.2 i 3.1, en la totalitat.  
- Actuacions 2.1 i 3.2, quant a la possibilitat que puguen ser beneficiaris organismes intermedis.   
Article 2  
Es modifica l'article 4 de l'Ordre 12/2010, Beneficiaris de les ajudes, en el sentit que per a l'exercici 2011 únicament puguen ser beneficiaris de les ajudes previstes les PIME, excloent-hi qualsevol referència a organismes intermedis.  
Així mateix, s'incorpora en el dit article l'exclusió expressa com a beneficiàries en l'exercici 2011 de les entitats sense ànim de lucre i les entitats que integren el sector públic.  
Article 3  
En coherència amb l'indicat en els articles precedents, es deixen sense efecte per a l'exercici 2011 totes les referències a organismes intermedis incloses en la resta de l'articulat de l'Ordre 12/2010, en concret en els articles 2, 4, 5, 7, 10 i 12 i, en general, totes les referències a la convocatòria per a l'exercici 2012.  
València, 30 de desembre de 2010  
El conseller d'Indústria, Comerç i Innovació  
i vicepresident primer del Consell  
VICENTE RAMBLA MOMPLET